A 10., jubileumi MikulásGyár sajtóközleménye

MikulásGyár: Még többet!

**Budapest, 2014. december 2. -** Különleges rekorddöntésre készül 2014-ben az idén jubiláló, tizedik alkalommal megrendezésre kerülő MikulásGyár jótékonysági akció. A 2005. óta működő, adománygyűjtéséből tavaly 289 000 rászoruló magyar gyermeknek karácsonyi ajándékcsomagot eljuttató karitatív kezdeményezés ebben az évben azt a célt tűzte ki maga elé, hogy legalább 300 000 gyermeknek tegye szebbé a karácsonyát.

„Új, nagy rekordra készülünk az ünnepi évben, annyi gyermeknek fogunk segíteni, amennyinek legjobb tudásunk, és erőfeszítéseink szerint tudunk” - mondta a karitatív segélyakció főszervezője, Zsolnai Endre. Az Ötvenhatosok terén lesz ingyenes jégpálya, nagyszínpadi gyermekelőadások, nagyobbaknak szóló koncertek, karácsonyi vásár, gyermekfoglalkoztató animátorokkal és rengeteg érdekesség. A MikulásGyár három védnökkel is büszkélkedhet: Széchenyi Tímea, a történelmi család szellemi örökségének ápolója, Tarlós István Főpolgármester és Rogán Antal is elvállalta a felkérést. Az ünnepi rendezvény háziasszonya Kovács Katalin, a háromszoros olimpiai bajnok és 31-szeres világbajnok kajakos, vezető önkéntesnek pedig Jáksó László televíziós/rádiós személyiség jelentkezett.

A MikulásGyár idén is a már megszokott helyszíneken várja azokat, akik bármilyen ruhanemű, tisztító- és tisztálkodási szer, játék, édesség vagy tartós élelmiszer felajánlásával szeretnének hozzájárulni több százezer gyermek és fiatal karácsonyához: a felajánlásokat az 56-osok terén a főhelyszínen, a Mammut II.-ben, országszerte a Duna House irodáiban, a Győri ETO Parkban és minden postán várjuk. Új helyszínként az idén szintén 10 éves Premier Outlet jelenik meg a hivatalos gyűjtőpontok között. Érdekesség, hogy idén már októberben megnyitotta első gyűjtőpontját a segélyakció, éppen a biatorbágyi outletben.

A helyszínekhez csatlakoznak még a Budapesten novemberben megnyitott Jófogás Találkozási Pontok, amelyek az ünnepi időszakban a Mikulásgyár adomány-gyűjtőpontként is funkcionálnak.

A Mikulásgyárban összegyűlt adományokat a kezdetektől a Magyar Vöröskereszt és Mikulásgyár önkéntesei és munkatársai fogadják és juttatják el a rászorulóknak, nem lesz ez másképpen az idei évben sem.

***A MikulásGyárról***

A 2005-ben létrehozott segélyakció 2006-ban vált országossá, majd első nemzetközi elismerését a 2009-es évi teljesítményére kapta. Fő stratégiai partnere az idén 133 éves Magyar Vöröskereszt, amely szakmaiságával és több száz önkénteseinek több ezer munkaórájával járul hozzá a sikerhez, illetve a Magyar Posta, amely a MikulásGyár hivatalos szállítói partnere is. A MikulásGyár jellemzően csakis a működési költségeihez vár támogatást, nem kér emelt díjas smst-t és nem tünteti fel a bankszámlaszámát. Tartós élelmiszert, tisztító- és tisztálkodási szereket, jó minőségű játékot, ruhát, könyvet gyűjt a mélyszegénységben élőknek.

Bővebb információ: www.mikulasgyar.hu

**Sajtókapcsolat**

Zsolnai Endre

főszervező

Telefon: +36 30 922 4669

E-mail: endre.zsolnai@mikulasgyar.hu

Éskovács Péter

PR vezető

Telefon: +36 20 526 7967

E-mail: peter.eskovacs@mikulasgyar.hu

Vass Viktória

Kommunikációs referens

Magyar Vöröskereszt

E-mail: sajto@voroskereszt.hu

Telefon: +36 70 933 8538